Diari Oficial de la Generalitat Valenciana


Sumari del DOGV 7548, del 15-06-2015 (2015/5629)

ORDE 17/2015, d'1 de juny, del conseller de Presidència i Agricultura, Pesca, Alimentació i Aigua, sobre eleccions en confraries de pescadors i les seues federacions provincials que pertanyen a l'àmbit territorial de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2015/06/01/17/dof/vci/html**

### Dades del document

Número de DOGV
:   7548

Data del DOGV
:   15-06-2015

Secció del DOGV
:   I. DISPOSICIONS GENERALS

Número del document
:   2015/5629


Data del document
:   01-06-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Descriptors 

:   * Conselleria de Presidència i Agricultura, Pesca, Alimentació i Aigua
    * eleccions
    * pescador
    * legislació
    * associació professional

ORDE 17/2015, d'1 de juny, del conseller de Presidència i Agricultura, Pesca, Alimentació i Aigua, sobre eleccions en confraries de pescadors i les seues federacions provincials que pertanyen a l'àmbit territorial de la Comunitat Valenciana. [2015/5629]  
La Llei 9/1998, de 15 de desembre, de Pesca Marítima de la Comunitat Valenciana, en l'article 69 regula l'elecció dels membres dels òrgans plenaris superiors de govern de les confraries, que s'haurà de realitzar per mitjà d'orde de la conselleria competent en matèria de pesca marítima.  
També establix que el mandat dels càrrecs triats per a estos òrgans plenaris superiors tindrà una duració de quatre anys.  
Per la proximitat del compliment del període dels quatre anys de mandat dels òrgans rectors de les confraries de pescadors i les seues federacions provincials, les eleccions de les quals van ser convocades per Orde 15/2011 de 9 de juny, es fa necessari convocar un nou procés electoral.  
Tenint en compte el que establix el Reial Decret 206/1995, de 10 de febrer, sobre traspàs de funcions i servicis de l'administració de l'estat a la Comunitat Valenciana en matèria de confraries de pescadors, el Decret 2/1995, de 23 de març, del president de la Generalitat Valenciana pel qual s'assignen a la Conselleria d'Agricultura, Pesca i Alimentació les funcions, els servicis, els mitjans personals i els crèdits transferits en matèria de confraries de pescadors, la Llei 9/1998, de Pesca Marítima de la Comunitat Valenciana, i a proposta de la directora general d'Empreses Agroalimentàries i Pesca, resolc:  
  
  
Primer  
Les confraries de pescadors i les seues federacions hauran de fer eleccions per a la renovació dels seus òrgans rectors, d'acord amb el que disposa la Llei 9/1998, de Pesca Marítima de la Comunitat Valenciana i esta orde, d'acord amb el següent calendari.  
Les confraries de pescadors entre els dies 15 de juny i 30 de setembre de 2015.  
Les federacions provincials de confraries de pescadors entre els dies 1 d'octubre i 15 de desembre de 2015.  
  
Segon  
Una vegada elaborat el pla electoral les confraries de pescadors i les seues federacions el remetran a la Direcció Territorial de la Conselleria de Presidència i Agricultura, Pesca, Alimentació i Aigua del seu àmbit provincial per tal que l'aprove el director territorial en el termini de 10 dies. El silenci administratiu serà positiu.  
  
Tercer  
S'haurà de remetre a la Direcció Territorial de la Conselleria de Presidència i Agricultura, Pesca, Alimentació i Aigua del seu àmbit provincial, en el termini màxim de 10 dies comptats des del final del procés electoral, una còpia de totes i cada una de les actes relatives a tot el procés electoral firmades pels integrants de cada mesa electoral.  
  
  
Quart  
Durant el procés electoral els òrgans rectors i el vicepresident estaran en funcions, i podran només realitzar actes de simple tràmit o gestió. I acabaran els seus mandats amb la presa de possessió dels nous òrgans rectors i del vicepresident.  
  
Quint  
Quan les confraries de pescadors i les seues federacions no realitzen legalment, en els períodes abans fixats, les eleccions per a la renovació dels seus òrgans rectors, quedaran automàticament extingits els mandats de les persones que integren estos òrgans, i es designarà a continuació una Comissió Gestora d'acord amb l'article 69.4 de la Llei 9/1998, de Pesca Marítima de la Comunitat Valenciana. Esta Comissió assumirà les funcions dels esmentats òrgans rectors i procedirà a la celebració immediata de les eleccions.  
  
  
Sext  
Les federacions provincials de confraries de pescadors actuaran com a òrgan consultiu i assessor en les eleccions de les confraries del seu àmbit territorial a instància d'estes o de la Conselleria de Presidència i Agricultura, Pesca, Alimentació i Aigua.  
  
Sèptim  
La mesa electoral és l'encarregada de presidir la votació i vigilar-ne la regularitat. Mantindre l'orde, realitzar l'escrutini i vetlar per la legalitat del sufragi. La comissió electoral resoldrà, en primera instància i en el termini de dos dies, les reclamacions i problemes que es plantegen en el transcurs d'alçada en el termini d'un mes davant del director territorial de la Conselleria de Presidència i Agricultura, Pesca, Alimentació i Aigua.  
  
Octau  
La Llei Orgànica 5/1985, de 19 de juny, sobre règim electoral general i les seues modificacions, i la Llei 1/1987, de 31 de març, Electoral Valenciana, regiran amb caràcter supletori en el que resulten aplicables.  
  
  
Nové  
Es faculta la directora general d'Empreses Agroalimentàries i Pesca perquè emeta els actes, resolucions i instruccions que siguen necessaris per a l'aplicació d'esta orde.  
  
Desé  
Este acte posa fi a la via administrativa. En contra pot interposar-se potestativament un recurs de reposició davant del conseller de Presidència i Agricultura, Pesca, Alimentació i Aigua en el termini d'un mes comptat des de l'endemà de la notificació, o impugnar-se davant de l'orde jurisdiccional per mitjà de la interposició d'un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos des de l'endemà de la notificació, de conformitat amb els article 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
València, 1 de juny de 2015.- El conseller de Presidència i Agricultura, Pesca, Alimentació i Aigua: José Císcar Bolufer.


Còpia Permalink ELI